送元聖庾縣丞之官泉南
作者：李廌
朝代：宋

paragraphs: 漫郎老猗玗，紫芝于蒍于。
二元皆國器，位卑德有餘。
嗟公有祖德，官况復不如。
平生志引大，英爽凌太虛。
胸中有武庫，羅列千卷書。
攘臂班馬間，豈但突黄初。
謂宜在妙齡，持橐承明廬。
何爲沉下僚，蹭蹬青雲途。
三調南曹選，雪霜稍侵鬚。
又佩墨綬去，不得黄紙除。
憐公批敕手，乃判稅與租。
閱世悟休戚，勝負如梟盧。
達人自通脫，於何較錙銖。
平治不平氣，俛仰自走趨。
剛忍素所遇，時乃烈丈夫。
南安極南粵，控带荆與吳。
南涯即滄海，北渡竟重湖。
回首望嵩潁，邈焉天一隅。
南州例卑濕，海錯富蟲魚。
作客萬里外，善保千金軀。
加餐慎興寢，三年賦歸歟。
故園有老伴，林下要爲娛。